KTAM ขายตราสารหนี้ 3 เดือน 2 กองชูผลตอบแทน 1.5% ขาย 8-14 ก.ค.นี้
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน กรุงไทย จำกัด (มหาชน) หรือ KTAM เปิดเผยว่า ในสัปดาห์นี้ บริษัทเปิดจำหน่าย 2 กองทุนตราสารหนี้ ที่เน้นลงทุนต่างประเทศไม่น้อยกว่าร้อยละ 80 ของมูลค่าทรัพย์สินสุทธิของกองทุน และกองทุนตราสารหนี้ในประเทศ อายุโครงการ 3 เดือน ผลตอบแทนทั้ง 2 กองทุนประมาณ 1.50% ต่อปี
8 ก.ค. 2558

นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน กรุงไทย จำกัด (มหาชน) หรือ KTAM เปิดเผยว่า ในสัปดาห์นี้ บริษัทเปิดจำหน่าย 2 กองทุนตราสารหนี้ ที่เน้นลงทุนต่างประเทศไม่น้อยกว่าร้อยละ 80 ของมูลค่าทรัพย์สินสุทธิของกองทุน และกองทุนตราสารหนี้ในประเทศ อายุโครงการ 3 เดือน ผลตอบแทนทั้ง 2 กองทุนประมาณ 1.50% ต่อปี
กองทุนเปิดกรุงไทยตราสารหนี้ เอฟไอเอฟ 67 ( KTFF67) เสนอขายในวันที่ 8-14 กรกฎาคม 2558 เน้นลงทุนตราสารหนี้ต่างประเทศ ประเภทเงินฝากประจำ China Construction Bank, Bank of China, MTN ที่ออกโดย Banco Santander (Brasil) S.A.,MTN ที่ออกโดย BLADEX ในสัดส่วน 88% ของมูลค่าทรัพย์สินสุทธิของกองทุน ส่วนที่เหลือลงทุนตราสารหนี้ในประเทศประเภทตั๋วแลกเงินของบมจ.บัตรกรุงไทย โดยตราสารหนี้ต่างประเทศจะมีการป้องกันความเสี่ยงจากอัตราแลกเปลี่ยนทั้งจำนวน
ส่วนกองทุนเปิดกรุงไทยสมาร์ทอินเวส 3 เดือน 1 (KTSIV3M1) เสนอขายถึงวันที่ 10 กรกฎาคม 2558 เป็นการเปิดขายรอบใหม่ (Roll Over) เน้นลงทุนตราสารหนี้ของภาคเอกชน ประกอบด้วย บมจ.เอเซียเสริมกิจลีสชิ่ง บมจ.บัตรกรุงไทย บมจ.หลักทรัพย์เมย์แบงก์ กิมเอ็ง (ประเทศไทย) ในสัดส่วน 66% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝาก บัตรเงินฝาก ตราสารหนี้ธนาคารพาณิชย์ ตั๋วเงินคลัง พันธบัตรรัฐบาล พันธบัตรธนาคารแห่งประเทศไทย
ทั้งนี้ อัตราผลตอบแทนของตราสารหนี้ในประเทศปรับตัวขึ้นลงในช่วงแคบๆ โดยตลาดตราสารหนี้ไทยตอบสนองต่อข่าวการผิดนัดชำระหนี้ของกรีซค่อนข้างน้อย เมื่อเทียบกับประเทศเพื่อนบ้าน ประกอบกับตัวเลขเงินเฟ้อที่ติดลบเป็นเดือนที่ 6 ติดต่อกัน และเศรษฐกิจที่ยังไม่ฟื้นตัวทำให้หลายๆ หน่วยงานเตรียมปรับลด GDP ลงอีกรอบและเริ่มมีกระแสคาดการณ์ถึงการลดดอกเบี้ยนโยบายลงอีกรอบเช่นกัน
ส่วนอัตราผลตอบแทนของพันธบัตรรัฐบาลสหรัฐอเมริกา ค่อนข้างผันผวน ตามปัจจัยที่เข้ามากระทบตลาดในแต่ละวัน ได้แก่ การผิดชำระหนี้ของกรีซ ตัวเลขการจ้างงานของ ADP และตัวเลขการจ้างงานนอกภาคเกษตรของสหรัฐอเมริกา โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวลดลง -8 bps. มาอยู่ที่ 0.64% ต่อปี อายุคงเหลือ 5 ปี ปรับตัวลดลง -11 bps. มาอยู่ที่ 1.64% ต่อปี และอายุคงเหลือ 10 ปี ปรับตัวลดลง -9 bps.มาอยู่ที่ 2.40% ต่อปี สำหรับปัจจัยที่ต้องติดตามในสัปดาห์นี้น่าจะเป็นเรื่องท่าทีของเจ้าหนี้ต่อกรีซหลังกรีซมีมติไม่รับมาตรการรัดเข็มขัดของเจ้าหนี้แต่เสนอให้มีการเจรจาต่อโดยกรีซเสนอให้มีการลดหนี้ลง 30% และมีระยะเวลาปลอดชำระหนี้ 20 ปีเพิ่มเข้ามาในข้อตกลง ซึ่งอาจส่งผลต่อความผันผวนของตลาดและต่อทิศทางการเคลื่อนไหวของอัตราผลตอบแทนของตราสารหนี้